Clüverdamm

**Clüverdamm** () is en lütten Oort in de Gemeen Eiten in’n Landkreis Veern, Neddersassen. Binnen de Gemeen höört de Oort to de polietsche Oortschop Sao’ern.

## Geografie

De Oort liggt in dat Königsmoor. Dat Water ut dat Rebeed warrt över Gravens na’n Süüdarm von de Wümm hen afföhrt. Na Noorden to liggt dat Naturschuulrebeed Hu’er Wümmdaal.

De Naveröörd sünd Ebbensiek in’n Noorden, Hu’e un Baaksbarg in’n Noordoosten, Sao’ern in’n Oosten, Meyerdamm in’n Süden, de Bremer Oortsdeel Tenever in’n Süüdwesten un de Bremer Stadtdeel Överneeland in’n Westen.

## Historie

Clüverdamm is 1714 as Moorkolonie grünnt worrn un hett sien Naam von Alverich von Clüver, den Besitter von Good Sao’ern. He hett 1714 veer Hoffsteden an’n Weg na de Koh- un Peerweiden von sien Good anleggen laten.

### Verwaltungsgeschicht

In de Franzosentied von 1810 bet 1814 hett de Oort to de Mairie Achem in’n Kanton Achem höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1803 to dat Gericht Swachhusen tohöört. As dat Gericht 1803 oplööst un an Bremen fullen is, keem de Oort Clüverdamm an de Westvaagdie von dat Gogericht Achem. Dor hett de Oort tohöört bet dat Gogericht 1852 to dat Amt Achem worrn is. Na 1885 weer dat in’n Kreis Achem. 1932 is de Kreis Achem mit’n Kreis Veern tohoopgahn un hett den ne’en un grötteren Kreis Veern billt.

Meyerdamm un Clüverdamm hebbt in dat 19. Johrhunnert tohoop en Buurschop billt un later denn en Gemeen. Buurschop un Gemeen hebbt den Naam *Meyer-Klüverdamm* dragen. 1929 hett de Gemeen den Oort Clüverdamm an de Gemeen Sao’ern afgeven. De Gemeen Sao’ern is an’n 1. Januar 1963 Deel von de Gemeen Eiten worrn. Sietdem höört Clüverdamm binnen de Gemeen to de Oortschop Sao’ern.

### Inwahnertall

### Religion

Clüverdamm is evangeelsch-luthersch präägt un höört to dat Kaspel von de Petri-Kark in Eiten. Düsse Kark is 1861 boot worrn. Vörher hett de Oort to dat Kaspel von de Laurentius-Kark in Achem tohöört.

För de Kathoolschen is de St.-Matthias-Kark in Achem tostännig.

## Weertschop un Infrastruktur

För Clüverdamm is de freewillige Füürwehr Eiten mit tostännig.

### Verkehr

Clüverdamm is över lüttjere Straten anbunnen an de Landsstraat 168 in’n Süden bi Eiterdamm un an de Kreisstraat 2 in’n Oosten bi Sao’ern. De L&nbsp;168 föhrt in’n Westen na de Bremer Stadtdelen Oosterholt un Hemeln un in’n Noordoosten över Eiten un Bassen na Otterbarg. De K&nbsp;2 föhrt in’n Noordoosten na Hu’e un Quelkhoorn an de L&nbsp;154. Von de L&nbsp;168 in Eiten geiht in’n Süden na Achem de L&nbsp;167 af.

De nächste Autobahn is de Autobahn 27 (Afsnidd Bremen–Wasra). De Opfohrt 20 Vahr liggt so söss Kilometer in’n Westen von Clüverdamm. De Opfohrt 52 Eiten de Autobahn 1 (Afsnidd Bremen–Hamborg) liggt söven Kilometer in’n Süüdoosten.

De nächsten Bahnhööv sünd an de Bahnlien Hamborg–Bremen, de direkt an Clüverdamm langs löppt. De Bahnhoff Överneeland in’n Westen un de Bahnhoff Sao’ern in’n Oosten doot all beid so dree bet veer Kilometer wied weg liggen.

### Scholen

De Kinner ut Clüverdamm gaht na de Grundschool Sao’ern. Ok ganz fröher al sünd de Kinner in Sao’ern na de Volksschool gahn.

## Footnoten